text: Værløse Kirke
  
  publiceret: 2023-06-16 22:52:24+02:00
  Værløse Kirke er en kirke i Værløse Sogn, som ligger centralt i Værløse.
  Kirken er omgivet af et grønt areal, hvortil der er indkørsel fra vest og adgang fra stisystem mod øst.
  Værløse Kirke blev opført i 1971 efter tegning af arkitekt Holger Jensen. Dengang var kirken kendt under navnet ”Lille Værløse Kirke”, hvilket skal ses i lyset af, at sognets eneste kirke på daværende tidspunkt var den middelalderlige Kirke Værløse Kirke nogle kilometer mod vest. I 1984 blev kirken ombygget, og i 1992 fik den sit nuværende navn.
  Selve kirkerummet indgår som den østlige del af et større bygningskompleks, som mod vest huser menighedslokaler. Lige syd for kirkesalen er der et våbenhus og en fordelingsgang, som mod vest fører ind i menighedslokalerne og mod nord ind i kirkesalen. Umiddelbart syd for kirken står et fritstående klokketårn, der som resten af det helstøbte byggeri er i gule teglsten med gult tegltag.
  I kirkerummet, som atypisk er anlagt på en nord-syd-akse frem for en øst-vest-akse, dominerer de hvidmalede vægge det blotlagte træværk i lyst træ og ikke mindst de store vinduer i den hævede tagkonstruktion, som vækker mindelser om middelalderens højkirker.
  Kirkens inventar er moderne. Alteret og døbefonten er i sortgrålig granit, mens prædikestolen og kirkens stole er i lyst træ. Mod syd sidder orgelet asymmetrisk på et muret pulpitur. Over alteret er der på muren opsat en asymmetrisk dekoration med forgyldt kors mod øst og et relief af et træ og fugle mod vest, som strækker sig opad mod de østvendte loftsvinduer.